Pierre Reverdy
Pierre Reverdy var ligesom Max Jacob og Guillaume Apollinaire foregangsmand for surrealismen i Frankrig.
Med La Lucarne ovale (1916, dansk Det ovale tagvindue, 2011) og navnlig samarbejdet med Louis Aragon, André Breton og Philippe Soupault omkring tidsskriftet Nord-Sud (1917) står han blandt digtningens fornyere, men uden dog at kunne henregnes til dadaismen eller surrealismen. Pablo Picasso og Georges Braque illustrerede flere af hans digtsamlinger.
Efter 1926 isolerede han sig i et kloster, og hans religiøse søgen kan ses i de poetiske notatbøger Le Gant de crin (1927, Frotterhandsken) og Le Livre de mon bord (1948, Optegnelser fra min kahyt).